Document ID: 32003R1334

Κανονισμός (ΕΚ) αριθ. 1334/2003 της Επιτροπής
της 25ης Ιουλίου 2003
για την τροποποίηση των όρων έγκρισης ορισμένων πρόσθετων υλών που ανήκουν στην ομάδα των ιχνοστοιχείων και οι οποίες χρησιμοποιούνται στις ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία από τον κανονισμό (EΚ) αριθ. 1756/2002 της Επιτροπής(2), και ιδίως τα άρθρα 3, 9δ και 9ε,
Εκτιμώντας τα ακόλουθα:
(1) Σύμφωνα με την οδηγία 70/524/ΕΟΚ, έχουν εγκριθεί, υπό ορισμένους όρους, με τους κανονισμούς (EΚ) αριθ. 2316/98(3), (EΚ) αριθ. 639/1999(4), (EΚ) αριθ. 2293/1999(5), (EΚ) αριθ. 2200/2001(6) και (EΚ) αριθ. 871/2003(7), ορισμένες πρόσθετες ύλες που ανήκουν στην ομάδα των ιχνοστοιχείων.
(2) Στο πλαίσιο της εξέλιξης της επιστημονικής και τεχνικής γνώσης, η μέγιστη επιτρεπόμενη περιεκτικότητα των ζωοτροφών σε ιχνοστοιχεία επανεξετάστηκε ώστε να εξασφαλιστεί η βέλτιστη εφαρμογή των όρων έγκρισης που προβλέπονται στο άρθρο 3α της οδηγίας 70/524/ΕΟΚ.
(3) Με βάση τις σημερινές επιστημονικές και τεχνικές γνώσεις, μπορεί να συναχθεί ότι η μέγιστη επιτρεπόμενη, σύμφωνα με την οδηγία 70/524/ΕΟΚ, περιεκτικότητα των ζωοτροφών σε σίδηρο, κοβάλτιο, χαλκό, μαγγάνιο και ψευδάργυρο πρέπει να μειωθεί ώστε να υπάρχει καλύτερη συμμόρφωση με τις απαιτήσεις του άρθρου 3α στοιχεία α) και β) της εν λόγω οδηγίας, ιδίως δε τα αποτελέσματα να ικανοποιούν τις διατροφικές ανάγκες, να βελτιωθεί η ζωική παραγωγή και να μειωθούν οι επιβλαβείς συνέπειες από τα περιττώματα των ζώων και να ελαχιστοποιηθούν επίσης οι δυσμενείς συνέπειες από τα τρέχοντα επίπεδα ορισμένων ιχνοστοιχείων για την ανθρώπινη υγεία και το περιβάλλον.
(4) Η μέγιστη επιτρεπόμενη περιεκτικότητα των ζωοτροφών σε ιχνοστοιχεία πρέπει να υπολογιστεί λαμβάνοντας υπόψη όχι μόνο τις φυσιολογικές απαιτήσεις των ζώων αλλά και άλλες πτυχές, όπως είναι οι μέσες απαιτήσεις και η ποικιλία των απαιτήσεων όσον αφορά τη διατροφή, η αναγκαιότητα να ικανοποιούνται οι ανάγκες του μεγαλύτερου μέρους του ζωικού πληθυσμού και οι ενδεχόμενες ελλείψεις στη χρήση θρεπτικών συστατικών.
(5) Η επιστημονική επιτροπή για τη διατροφή των ζώων έχει εκδώσει γνώμη για τη χρήση του χαλκού και του ψευδαργύρου στις ζωοτροφές στις 19 Φεβρουαρίου 2003 και 14 Μαρτίου 2003 αντίστοιχα. Η επιστημονική επιτροπή για τη διατροφή των ζώων συμπεραίνει ότι τα τρέχοντα ανώτατα επιτρεπόμενα επίπεδα για τα ιχνοστοιχεία στις ζωοτροφές είναι, στην πλειονότητα των περιπτώσεων, υψηλότερα από ό,τι είναι αναγκαίο σε σχέση με τις συνέπειες αυτών των πρόσθετων υλών και συνιστά μείωση των επιπέδων αυτών ώστε να προσαρμοστούν στις φυσιολογικές απαιτήσεις των ζώων.
(6) Σύμφωνα με τα όσα είναι σήμερα γνωστά σε επιστημονικό και τεχνικό επίπεδο, σε ό,τι αφορά ειδικότερα το σίδηρο στις ζωοτροφές, τα θηλάζοντα χοιρίδια πρέπει να λαμβάνουν από 7 έως 16 mg/kg σιδήρου σε ημερήσια βάση, ή 21 mg σιδήρου ανά kg αποκτώμενου σωματικού βάρους για να διατηρείται στα σωστά επίπεδα η αιμοσφαιρίνη. Το γάλα της χοιρομητέρας περιέχει κατά μέσο όρο μόνο 1 mg σιδήρου ανά λίτρο. Συνεπώς οι χοίροι που τρέφονται μόνο με γάλα αποκτούν γρήγορα αναιμία. Πρέπει συνεπώς να δίνεται σίδηρος στα χοιρίδια σε συμπληρωματικές ζωοτροφές με υψηλή περιεκτικότητα σιδήρου εφόσον, κατά την περίοδο του θηλασμού, τα χοιρίδια τρέφονται μόνο με γάλα.
(7) Είναι σκόπιμο να προβλεφθεί μια μεταβατική περίοδος έξι μηνών για την υλοποίηση των νέων απαιτήσεων και μια μεταβατική περίοδος εννέα μηνών για τη διάθεση των υφιστάμενων αποθεμάτων ζωοτροφών που φέρουν επισήμανση σύμφωνα με τους προϋπάρχοντες όρους της οδηγίας 70/524/EΟΚ.
(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι προϋποθέσεις για την έγκριση των πρόσθετων υλών E1 σίδηρος (Fe), E3 Κοβάλτιο (Co), E4 χαλκός (Cu), E5 μαγγάνιο (Mn) και E6 ψευδάργυρος (Zn) που ανήκουν στην ομάδα "ιχνοστοιχεία"(8) αντικαθίστανται από αυτές του παραρτήματος, σύμφωνα με την οδηγία 70/524/ΕΟΚ.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Eφαρμόζεται από τις 26 Ιανουαρίου 2004. Ωστόσο τα υφιστάμενα αποθέματα ζωοτροφών που φέρουν επισήμανση σύμφωνα με τους προϋπάρχοντες όρους που έχουν καθοριστεί σύμφωνα με την οδηγία 70/524/ΕΟΚ μπορούν να χρησιμοποιηθούν για μεταβατική περίοδο που εκπνέει στις 26 Απριλίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 2003.

Labels: 0
3
17
6